पत्नी बोली- पति से रखता था रंजिश, कहता था- पापा की तरह मुझे सलाम ठोको
Delhi's Chhawla Camp; Constable killed by Indo Tibetan Border Security Force (ITBP) officer's son   अफसर के बेटे को किस बात पर इतना गुस्सा आया कि उसने भूप सिंह को गोलियों से छलनी कर दिया।
मां, मुझे एक जुलाई को छुट्‌टी मिलेगी, गांव आऊंगा, जतिन और ताशू बहुत याद करते हैं...
फोन पर मां से जल्द आने का वादा करने वाले ITBP (इंडो-तिब्बत बॉर्डर पुलिस) जवान का शव जब कफन में लिपट कर आया तो कोहराम मच गया।
नए मकान का काम चल रहा था, बेटे-पोतों के आने का इंतजार था। लेकिन बेटा उस हाल में आया कि मां, या परिवार का कोई भी सदस्य चेहरा तक नहीं देख पाया।
एक गोली बाईं आंख के आर-पार निकल गई थी, दूसरी खोपड़ी छेदते हुए निकली थी।
ये जवान किसी जंग में शहीद नहीं हुआ। वह भारत-तिब्बत सीमा सुरक्षा बल, छावला दिल्ली में हेड कॉन्स्टेबल था। बड़े अफसर के घर में कुक का काम करता था। अलवर के बानसूर निवासी भूप सिंह की उसी के अफसर के बेटे ने गोली मारकर हत्या कर दी।
इस दर्दनाक हत्या से मृतक भूप सिंह के परिवार के लोग सदमे में हैं। गांव में मातम पसरा है। सबके मन में सवाल है कि अफसर के बेटे को किस बात पर इतना गुस्सा आया कि उसने भूप सिंह को गोलियों से छलनी कर दिया। आखिर घटना के दिन हुआ क्या था? भास्कर ने परिवार के लोगों से बातचीत कर ये जानने की कोशिश की...
तारीख - 21 जून
दिन- बुधवार
वक्त - दोपहर 12.30
जगह- ITBP कैंपस, छावला, दिल्ली
दिल्ली का छावला इलाका बुधवार दोपहर 12.30 बजे गोलियों की तड़तड़ाहट से गूंज उठा। आवाजें ब्लॉक-1, टाइप 4 के एक क्वार्टर से आ रही थीं। ये ITBP (2 ICC रैंक) अधिकारी लोकपाल सिंह जादौन का क्वार्टर था। उस वक्त क्वार्टर में 3 लोग थे। अधिकारी का बेटा दिग्विजय सिंह (32), उसकी मां और कुक भूप सिंह (36)।
लोकपाल सिंह की लाइसेंसी पिस्टल से दिग्विजय सिंह ने भूप सिंह पर गोलियां चलाई थीं। एक के बाद एक उसने ताबड़तोड़ 5 गोलियां चलाईं। 3 गोलियां कुक भूप सिंह को लगीं। वह क्वार्टर में ही ढेर हो गया।
भूप सिंह 2 साल से अफसर के यहां कुक का काम कर रहा था। भूप सिंह उर्फ भूपेंद्र सिंह मीणा पुत्र नंदाराम अलवर जिल के बानसूर थाना इलाके के भोराजवाला ढाणी (रामपुर) का रहने वाला था। तीन भाईयों में वह मंझला था। बड़ा भाई वीरेंद्र और छोटा भाई सुनील गांव में ही रहते हैं। भूप सिंह ITBP में हेड कॉन्स्टेबल था और 2014 से सर्विस में था।
गोलियां इतने नजदीक से मारी गईं कि एक गोली भूप सिंह की बाईं आंख के आर-पार हो गई। दूसरी गोली खोपड़ी को छेद कर निकल गई। इस तरह शरीर पर 3 गोलियां लगीं। फायरिंग होते ही भूप सिंह भागकर बालकनी तक पहुंचा, लेकिन वहीं निढाल होकर गिर पड़ा। आरोपी दिग्गविजय सिंह को गिरफ्तार कर लिया गया।
आरोपी का कबूलनामा
जिस निर्ममता से भूप सिंह की हत्या की गई, वह कई सवाल पैदा करती है। सबसे पहले वह कबूलनामा जो दिल्ली पुलिस की FIR में दर्ज है। रिपोर्ट के मुताबिक गोलियों की आवाज सुनकर ITBP का एक जवान लोकपाल के क्वार्टर की तरफ भागा। उस जवान ने देखा कि दिग्विजय अपने फ्लैट को लॉक कर बाहर आ रहा है। जवान को अनहोनी की आशंका थी और दिग्विजय पर शक था। उसने उसे मौके पर ही दबोच लिया।
ITBP पुलिस की ओर से दर्ज बयानों के मुताबिक आरोपी ने कबूल किया उसने क्वार्टर में भूप सिंह का मर्डर कर दिया है। हत्या के बाद पिस्टल को बालकनी से बाहर फेंक दिया। उसने कहा- बुधवार सुबह पापा का पर्स गुम हो गया था। पर्स को लेकर मां ने मुझसे पूछताछ की तो मुझे बुरा लगा। उसी वक्त हमारा कुक भूप सिंह भी दोपहर 12.20 बजे घर आ गया।
मैंने उससे पर्स के बारे में पूछा, उसने कोई जवाब नहीं दिया। भूप सिंह मेरा घर खराब कर रहा था। मैं उससे रंजिश रखता ही था। मैं अंदर गया और पिता की पिस्टल ले आया। रसोई में मौजूद कुक भूप सिंह पर मैंने कई फायर किए। उसकी मौत हो गई।
वारदात के वक्त मां घर पर नहीं थी। मैंने कपड़े चेंज किए और फ्लैट को लॉक कर नीचे आ गया।
दिग्विजय सिंह को पकड़ने के बाद छावला पुलिस ने उससे फ्लैट की चाबी बरामद की। उसके बयान के आधार पर पिस्टल भी बालकनी के बाहर मिट्‌टी में पड़ी बरामद हो गई। फ्लैट का ताला खोलकर पुलिस बालकनी में पहुंची तो भूप सिंह का लहूलुहान शव पड़ा था। पुलिस ने उसे छावला कैंप हॉस्पिटल पहुंचाया। जहां डॉक्टर्स ने उसे मृत घोषित कर दिया।
पत्नी रचना बोली- अफसर का बेटा सैल्यूट नहीं करने पर था नाराज 
भोराजवाला ढाणी में माहौल शोक और स्तब्धता का था। जवान की पत्नी रचना देवी (32) की हालत बात करने की नहीं थी। हम उस कमरे में पहुंचे जहां विलाप करती महिलाएं रचना देवी को संभाल रही थीं। हमने रचना देवी से कुछ सवालों के जवाब इसलिए चाहे क्योंकि वे भोजराज के साथ ITBP कैंपस में ही रह रही थीं।
रचना देवी ने बताया- मेरे पति अफसर के यहां दिन में तीन बार कुक का काम करने जाते थे। सुबह 8 से 10, दोपहर 12.30 से 2.30 और रात में 8 से 10 बजे। उस दिन (बुधवार) वे थोड़ा पहले चले गए थे। दरअसल अफसर लोकपाल सिंह के यहां 2 कुक लगे हुए थे। दोनों कुक अक्सर साथ ही काम पर जाया करते थे, लेकिन बुधवार को वे अकेले ही 12.20 बजे ही उसके घर पहुंच गए।
अफसर का बेटा दिग्विजय सिंह बात-बात पर गुस्सा किया करता था। मेरे पति से कहता था कि जैसे मेरे पापा को सेल्यूट करते हो वैसे ही मुझे भी सैल्यूट किया करो।
कार की चाबी को लेकर भी वह कुक से झगड़ा किया करता था। दिग्विजय के पिता ने कह रखा था कि जब तक मैं न कहूं गाड़ी की चाबी बेटे को मत देना। फिर बेटा चाबी के लिए मेरे पति से झगड़ा करता था।
दिग्विजय शराब पीकर रात को 2-2, 3-3 बजे तक हंगामा करता था। मेरे पति उसे लेकर आते थे।
दिग्विजय के दिमागी तौर पर स्वस्थ नहीं होने के सवाल पर रचना देवी ने कहा- वह पागल नहीं है। बिल्कुल सही है। उस दिन पति जल्दी चले गए थे। दूसरे कुक के साथ जाते तो वह दोनों को मार डालता।
उसके पास पिस्टल का लाइसेंस था या नहीं, यह मैं नहीं जानती। उनके पास दो पिस्टल थीं। पुलिस ने एक पिस्टल पहले जमा कर ली थी। दोबारा कैसे इनके पास पिस्टल आ गई, पता नहीं।
पर्स वाली कहानी झूठी, हत्या की साजिश में तीन लोग
रचना देवी ने कहा- ये लोग आरोपी दिग्विजय सिंह को बचाने की कोशिश कर रहे हैं। पर्स वाली कहानी झूठी है। उन्होंने बताया कि असल में उस दिन दिग्विजय और उसकी मां के बीच झगड़ा हुआ था। जिसका गुस्सा दिग्विजय ने मेरे पति पर उतारा। जब मेरे पति पर दिग्विजय सिंह ने फायरिंग करना शुरू किया तब उसकी मां वहीं थी। उसके सामने मेरे पति को 3 गोलियां मारीं।
इस दौरान मां गेट की कुंदी लगाकर DC के घर जाकर बैठ गई। इसके बाद दिग्विजय सिंह के पिता लोकपाल सिंह ने अपने बेटे से कहा कि कपड़े चेंज करके नीचे आजा। आरोपी अपने शरीर पर लगे खून के निशान साफ कर, नहा-धोकर नीचे आया था। अगर मां अपने बेटे को समझाती, हाथापाई कुछ करती तो कुछ हो सकता था। शायद मेरे पति जिंदा होते।
रचना देवी ने आरोप लगाते हुए कहा कि मेरे पति की हत्या में अफसर लोकपाल सिंह, उसकी पत्नी और बेटा दिग्विजय तीनों दोषी हैं। तीनों को फांसी होनी चाहिए। खून का बदला खून होना चाहिये।
भाई बोला- क्या हुआ होगा, कह नहीं सकते
दाह संस्कार के बाद भूप सिंह के भाई से भी हमने बात की। उसने कहा- बुधवार को हमारे पास फोन आया तो हम दिल्ली पहुंच गए। तब तक क्वार्टर से बॉडी हटा ली गई थी। जिस वक्त वारदात हुई उस वक्त क्वार्टर में दिग्विजय, उसकी मां और भाई भूप सिंह था। फिर क्या हुआ कह नहीं सकता।
आरोपी दिग्विजय सिंह के लिए कई तरह की बातें की जा रही हैं, जैसे उसे चाय की लत थी, दोपहर में चाय नहीं मिलती तो गुस्सा हो जाता था, मुझे इन बातों की जानकारी नहीं है, भाई ने बताया नहीं कि दिग्विजय का व्यवहार कैसा था।
आरोपी दिग्विजय के पिता लोकपाल सिंह मूल रूप से मथुरा (UP) के रहने वाले हैं। पिछले 2 साल से भूप सिंह उसके घर में कुक की नौकरी कर रहा था। जानकारी के अनुसार दिग्विजय ने MTech कर रखा है। सिविल सर्विसेज की तैयारी कर रहा है। शादी को 2 साल हो गए लेकिन पत्नी साथ नहीं रहती थी।
भूप सिंह के परिवार ने आरोपी दिग्विजय, उसके परिवार पर कई संगीन आरोप लगाए
परिवार का कहना है कि जब बेटा सनकी और गुस्सैल था तो अफसर पिता ने लोडेड पिस्टल घर में ऐसी जगह क्यों रखी जहां से वह आरोपी को आसानी से उपलब्ध हो गई। आरोप हैं कि दिग्विजय सिंह पर सनकीपन हावी था। वह चाहता था कि कुक उसे सलाम ठोके, जैसे उसके पिता को सेल्यूट करते हैं। घटना के बाद अफसर लोकपाल सिंह को जरा भी पछतावा नहीं है। उसने पुलिस थाने में पीड़ित परिवार से माफी तक नहीं मांगी।
मृतक की पत्नी के मुताबिक लोकपाल सिंह ने थाने में धमकी दी कि बेटे ने मार दिया, जो चाहे कर लो। दूसरे कॉन्स्टेबलों से पता चला कि लोकपाल सिंह का व्यवहार ठीक नहीं है। भूप सिंह भी उससे मुक्ति पाना चाहता था, लेकिन उसे हटाया नहीं गया।
यूनिट के सेकेंड इन कमांड बोले- आरोपी दिमागी तौर पर स्वस्थ नहीं
जवान को आखिरी सलामी देने आई टुकड़ी को लीड कर रहे अलवर ITBP यूनिट के सेकेंड इन कमांड सतविंदर सिंह ने से हमने इस घटना को लेकर सवाल किए। उन्होंने कहा- जवान अफसर के घर कुक था। दिमागी तौर पर अफसर का बेटा दिग्विजय स्वस्थ नहीं था।
उन्होंने कहा कि वारदात में जो वैपन इस्तेमाल किया गया वह पर्सनल लाइसेंसी वैपन था। अभी यह कहना जल्दबाजी होगी को वह हथियार घर में किसकी परमिशन से रखा था, लाइसेंस जारी था या रद्द हो गया था, हादसे की डिटेल्स अभी नहीं आई हैं। पुलिस ने उसे गिरफ्तार कर लिया है, कानून सम्मत कार्रवाई की जा रही है।
उन्होंने कहा कि ITBP हर तरह से जवान के परिवार को राहत देने के लिए तैयार है। इमिजिएट रिलीफ दे भी दिया गया है। भूप सिंह की पत्नी सर्विस करना चाहें तो इसकी कोशिश की जाएगी। उनके बच्चों की पढ़ाई-लिखाई बोर्डिंग आदि का खर्चा भी ITBP उठाने को तैयार है। परिवार जैसा चाहेगा, वैसा करेंगे।